Srednja škola Ivana Lucića – Trogir

**Pedagoške determinante školskih izostanaka**

**Autori:**

Antonia Šalov, mag.pedagogije

mr.sc. Perislava Bešić-Smlatić, profesor savjetnik

Trogir, rujan 2020.

SADRŽAJ

[1.Uvod 2](#_Toc59440137)

[2. Izostanci kao pedagoški problem 3](#_Toc59440138)

[2.1 Utjecaj učestalog izostajanja na učenika i odgojno obrazovni proces 3](#_Toc59440139)

[2.2. Rezultati provedenih istraživanja 7](#_Toc59440140)

[3. Pedagoška prevencija školskih izostanaka 9](#_Toc59440141)

[4. Prikaz metodologije istraživanja 12](#_Toc59440142)

[4.1 Predmet istraživanja 12](#_Toc59440143)

[4.2 Cilj, zadaci i hipoteze istraživanja 12](#_Toc59440144)

[4.3. Uzorak ispitanika 13](#_Toc59440145)

[4.4. Metoda i instrumenti istraživanja 14](#_Toc59440146)

[4.5. Način provođenja istraživanja 15](#_Toc59440147)

[4.6. Obrada i analiza podataka 15](#_Toc59440148)

[5. Prikaz i analiza rezultata istraživanja 16](#_Toc59440149)

[5.1 Izbor i zadovoljstvo školom 16](#_Toc59440150)

[7.2. Razlozi izostajanja s nastave 17](#_Toc59440151)

[7.3.Učestalost izostanaka s obzirom na obrazovni program koji učenici pohađaju 22](#_Toc59440152)

[7.4. Učestalost izostanaka s obzirom na razred koji učenici pohađaju 23](#_Toc59440153)

[7.5.Postoji li razlika u učestalosti izostanaka između učenika i učenica ispitivane škole 25](#_Toc59440154)

[7.6. Utječu li školski izostanci na opći uspjeh 26](#_Toc59440155)

[8.Zaključak i pedagoške implikacije 32](#_Toc59440156)

[9. Literatura 38](#_Toc59440157)

[10. Prilog 40](#_Toc59440158)

# 1.Uvod

Izostajanje učenika s nastave jedan je od najzastupljenijih problema u svakodnevnom životu škole. Izostanci učenika srednjih škola trajna su pojava u srednjoškolskoj svakodnevici te se može reći da nema nijednog razrednog ni nastavničkog vijeća koje ne razmatra taj problem neprestano, pokušavajući pronaći model po kojemu će što objektivnije, pravednije i individualno promatrati uzroke i razloge izostajanja te količinu izostanaka iz škole sa svim posljedicama (Bilankov, Hitrec, 2004). Svakodnevni pokazatelji upozoravaju na složenost ove pojave koja se sve učestalije manifestira u našoj školskoj praksi (Ujević i sur., 2004).

Činjenica da velik broj učenika izostaje s nastave ukazuje nam da se u školi nešto treba mijenjati. Izostanci nas upozoravaju na neke činitelje u školi koji su očigledno izazvali ili produbili negativan stav učenika prema školi i učenju (Borovčak, 2000).

Izostanci učenika jedan su od elemenata koji utječu na uspjeh učenika, na oblikovanje njihovih radnih navika, osjećaja odgovornosti, na stvaranje pozitivnog radnog ozračja u razrednom odjelu i dobrog odnosa između učenika i nastavnika. (Borovčak, 2000). Kada oni postanu učestali mogu biti ozbiljna zapreka skladnom odgojno-obrazovnom razvoju učenika (Tolić, 1980.). Pojedini teoretičari i praktičari čak su skloni u izostajanju gledati korijene delinkvencije i neuspjeha u životu. Naime, oni smatraju da se izbjegavanje nastave prenosi na životni plan te da može postati modelom ponašanja: bježanje iz teških situacija, bježanje od problema, a ne njihovo rješavanje (Bilić, 2001: u Markuš, 2009).

Stoga kada je riječ o izostajanju s nastave, važno je naglasiti da je vrlo važno otkriti uzroke izostajanja. Pravodobno uočavanje i sprječavanje daljnjeg razvoja izbjegavanja nastave spriječit će i druge neprihvaćene oblike ponašanja koji prate učestale izostanke (Zrilić, 2007).

Svrha ovog istraživanja je ispitati zašto i koliko učenici izostaju s nastave te što se može napraviti na razini odgojno-obrazovne ustanove da se broj izostanaka smanji i da izostanci više ne budu prepreka u ostvarivanju odgojno-obrazovnih ciljeva.

# 2. Izostanci kao pedagoški problem

## 2.1 Utjecaj učestalog izostajanja na učenika i odgojno obrazovni proces

Uz obitelj škola zauzima središnje mjesto u životu svakog djeteta. Ona je nadležna za poticanje učenikovog rasta i razvoja, za razvoj njegove kompetencije, za sazrijevanje. Škola je dio djetetove svakidašnjice i najvažnije područje u kojem se djeca potvrđuju na različite načine (Glavina Kozić, 2002).

Škola danas nije u mogućnosti pratiti suvremena društvena zbivanja. Nove tehnologije, znanstvena postignuća, mediji i globalizacija izmijenili su način života ljudi, a osobito djece i mladih. Djeca i mlad pod utjecajem su promjena koje se uvelike odražavaju na njihov odnos prema školi, obitelji i vršnjacima te utječu na njihov način razmišljanja, ponašanja i provođenja slobodnog vremena. Zbog društva, znanja i tehnologija koje se brzo mijenjaju škola doživljava krizu i suočava se s mnogim suvremenim problemima (Stojanović, 2014).

U današnjoj školi dominira predavačko-slušačka nastava u kojoj je učenik objekt, a ne subjekt nastavnog rada (Ujević i sur., 2004). Pasivna nastava i zastarjele nastavne metode, preopširni nastavni sadržaji, usmjerenost na akademski uspjeh, samo su neki od činitelja koji dovode do učestalog izostajanja učenika.[[1]](#footnote-1)

Svakodnevno uočavamo da odgojna funkcija škole slabi. Iste tendencije događaju se i u društvu, pa su stoga rad i zadaće pedagoga složeni i višedimenzionalni. Suvremeni razvoj društva postavlja pred školu nove zadaće i izazove, a njima je moguće odgovoriti samo dobro ekipiranim i osposobljenim stručnim službama, njihovim doprinosom u svladavanju krize i izgradnji kvalitetne škole koja će odgovoriti izazovima vremena (Mrkonjić, 2003).Školu je potrebno promatrati i proučavati kao živi organizam kako bi se shvatile sve njezine uloge, funkcije i zadaće, ali isto tako i problemi. Upravo suvremeni problemi predstavljaju najveću poteškoću s kojom se današnja škola susreće, a jedan od najzabrinjavajućijih suvremenih problema današnje škole je apsentizam, odnosno izostajanje učenika (Stojanović, 2014).

U adolescenciji se odnos prema školi mijenja. „Škola postaje izvor stresa, obveza, dosade i slijepog pokoravanja autoritetima. Dolaskom u srednju školu povećavaju se školske obaveze, količina znanja koje je potrebno usvojiti te je veći opseg zadaća i zadataka koje je potrebno napraviti„ (Lebedina –Manzoni, 2008: u Stojanović, 2014:16). Uloga učenika sa sobom donosi niz pravila i obveza koje su na neki način učenicima nametnute te im se moraju pokoravati. Jedna od takvih obaveza je i redovito pohađanje nastave (Markuš, 2009).

Opterećenost učenika, nagomilanost dnevnih obveza, povećani zahtjevi škole i njihova spoznaja te strah učenika da ne mogu sve te obveze svladati, često dovodi do demotiviranosti i neredovitog pohađanja škole, kašnjenja pa i do „bježanja“ s nastave (Borovčak,2000).

Izostajanje učenika s nastave, neizbježna je i učestala pojava u našim školama. Ona za sobom povlači niz negativnih posljedica, za samog učenika, ali i za čitav odgojno obrazovni proces. Učestala izbivanja učenika s nastave remete kontinuitet u učenju te se odražavaju na rezultate rada (Bilić, 2001: u Markuš,2009). Bježanje učenika s nastavnih sati veoma se negativno odražava na planu razvoja i formiranja mlade ličnosti te na odgojno-obrazovnom, pedagoškom, psihološkom, sociološkom, i ekonomskom polju. Ako je ono učestalo posljedice će biti teže i složenije, što stvara potrebu organizirane i kontinuirane borbe za smanjenje broja izostanaka s nastave, u prvom redu neopravdanog izostajanja učenika i bježanja s pojedinih nastavnih sati (Stanić, 1978: u Tolić,1980). Učestalo izostajanje s nastave uzrokuje negativne posljedice koje narušavaju odgojnu ulogu škole te dolazi do nemogućnosti ostvarenja pedagoških ciljeva odgoja i obrazovanja kao i opadanja autoriteta odgojno obrazovnih djelatnika (Stojanović, 2014).

Izostajanje učenika s nastave je socijalno – pedagoški problem jer ga uzrokuju mnogi čimbenici koji podrazumijevaju područje pedagoškog djelovanja. Učestalo izostajanje je jedan od najvećih problema s kojim se škola suočava u današnje vrijeme. Ovaj problem javlja se globalno, u gotovo svim državama svijeta pa tako Yahaya (2010) navodi da je izostajanje jedan od deset najvećih problema u američkom školskom sustavu(Yhaya i sur., 2010: u Stojanović, 2014).

Pod pojmom izostajanja s nastave podrazumijeva se svaki opravdani i neopravdani izostanak učenika s nastave i izvannastavnih sati koji je učinjen s odobrenjem i znanjem nastavnika, razrednika ili roditelja ili pak bez njihova znanja i odobrenja (Nazor,1993).

U literaturi postoje različite, višestruke, podjele školskih izostanaka, no kada govorimo o školskoj praksi, izostanke u školi dijelimo na neopravdane i opravdane. Tolić (1980) navodi sljedeće definicije školskih izostanaka. *Neopravdani izostanak* podrazumijeva onaj izostanak kad učenik izostane s nastave, ali o tome nije unaprijed obavijestio razrednika, ravnatelja ili nekoga od svojih predmetnih nastavnika te se kasnije ustanovilo da učenik nije imao razloga da izostane. *Opravdani izostanak* podrazumijeva onaj izostanak kad učenik izostane s nastave zbog bolesti ili bilo kakvog drugog osobnog razloga, a izostao je u suglasnosti s razrednikom ,ravnateljem ili predmetnim nastavnikom s odobrenjem unaprijed ili je pak argumentirano dokazao da je iz objektivnih razloga izostao s nastave (Tolić, 1980).

Ovaj pedagoški problem sve više zabrinjava nastavnike i roditelje. Povećan je broj sati izostanaka, a posebice zabrinjava porast opravdanog izostajanja. Izbjegavanje nastave i školskih obveza postala je svakodnevna pojava (Glavina Kozić, 2002). Ono postaje moderan obrazac ponašanja srednjoškolaca, a razlozi su višestruki (Zrilić, 2007).

Namjerno izostajanje s nastave pouzdan je znak nekog sukoba u samom učeniku ili izvan njega i ujedno upozorenje nastavniku i roditeljima, da se s djetetom nešto događa, da se nalazi u krizi, konfliktu, da ima manjih ili većih problema i poteškoća te da mu treba pomoći. Namjerno izbjegavanje nastave, odnosno vrijeme provedeno bez obveze i cilja vrlo brzo postaje navika i zaraza, odnosno ustaljena reakcija na ono što se učeniku čini nepovoljno u školi, obitelji i društvu(Marušić, 2009). Ono neminovno vodi ka školskom neuspjehu, raznim negativnim, asocijalnim, antisocijalnim, devijantnim,delinkventnim i drugim sociopatološkim pojavama te se negativno odražava na formiranje i oblikovanje mlade ličnosti (Ujević i sur., 2004).„Treba istaknuti : neopravdani izostanci su apel, poziv u pomoć i upozorenje roditeljima i nastavnicima da je mlada osoba u nepodnošljivoj situaciji. Oni su izravan i jasan signal za opasnost i vapaj u pomoć“(Glavina Kozić, 2002 : 294).

Opravdani izostanci su prisutni u znatno većem broju u odnosu na neopravdane izostanke[[2]](#footnote-2)te se može reći da oni postaju tepih ispod kojega se skrivaju problemi. Učenici ulažu napore da bi neopravdani izostanak pretvorili u opravdani, čime on gubi važnost, jer se na taj način problem vezan uz izostanak ne rješava se nego raste i stvara nove probleme (Bilankov, Hitrec, 2004)

Tolić (1980) navodi da izostanci mogu biti simptom slabe motivacije učenika jer su upisali neželjenu školu pod pritiskom i nagovorom svojih bližnjih. Također, izostanci mogu biti simptom nedovoljnog predznanja. Izostanci, osobito oni kratkotrajni mogu biti simptom trenutne nepripremljenosti učenika, odnosno, učenik će radije izostati kako ne bi umanjio postignuti uspjeh. Izostanci mogu biti simptom trenutačne nediscipline učenika ili težih disciplinskih prekršaja za vrijeme nastave. Npr. udaljavanje učenika s nastave u trajanju jednog, dva školska sata (Tolić, 1980).

Veliki broj učenika izostaje s nastave što upućuje na neke čimbenike u školi koji su mogli utjecati na negativno gledište učenika o školi i pohađanju nastave. Ryan i sur. (1998) utvrdili su dvije skupine čimbenika koji utječu na izostajanje učenika, a to su *percepcija obilježja škole* te učenikova *percepcija profesora*. Ako učenik doživljava školu kao dosadnu i nepoticajnu te ako odnose s profesorima smatra napetim i konfliktnim, veća je vjerojatnost da će se odlučiti na često izostajanje iz škole. Važnu ulogu ima *i razredno-nastavno ozračje*. Ako se učenik osjeća prihvaćenim od vršnjaka, ako je ozračje prijateljsko i suradničko, učenik će se rjeđe izostajati s nastave (Ryan i sur., 1998: u Markuš 2009).

Činjenica je da učenici češće bježe sa satova onih nastavnika čija predavanja nisu za njih zanimljiva, na kojima oni nisu dovoljno angažirani, na kojima su pasivni, dosađuju se i ne prate odvijanje nastavnog procesa, bilo zbog toga što nastavne sadržaje ne razumiju ili se pak ne trude shvatiti ih. Učenici često izostaju s nastavnog sata zbog straha od negativne ocjene. Nisu naučili nastavni sadržaj, a predviđaju da će biti pitani. Takve vrste izostanaka evidentirani su u vrijeme intenzivnog ocjenjivanja. Također, učenici često bježe sa satova onih nastavnika koji se obračunavaju s učenicima za prijestupe (Stanić, I., 1978: u Andrilović, Čudina, 1996).

U srednjoškolskoj svakodnevici učenici svakodnevno trebaju biti spremni za provjeru znanja iz svih nastavnih predmeta. Taj zahtjev često ne mogu ispuniti ni odlični učenici koji se često koriste izostajanjem s nastave kako bi postigli ono što žele(Bilankov, Hitrec, 2004).Greene navodi da obilje strahova postoji u školi, a osobito štetan je strah od neuspjeha (Greene,1996).Neuspjeh u školi predstavlja izvor trajne frustracije, nelagodnog osjećaja učenika. Nastojeći se obraniti od takvih loših osjećaja, učenici razvijaju obrambene mehanizme, odnosno postaju nezainteresirani za nastavne sadržaje, odbijaju odlazak u školu (Glavina Kozić, E., 2002).

## 2.**2. Rezultati provedenih istraživanja**

Izostancima učenika s nastave bave se mnogobrojna istraživanja, no do nekog konačnog rješenja još uvijek se nije došlo. Svrha istraživanja je pomoći znanstvenoj interpretaciji ove stalne i gotovo trajne pojave u našim školama, jer uvidom u rasprostranjenost izostajanja učenika s nastave omogućit će se razvoj učinkovitije strategije prevencije i odgovarajućih preventivnih programa i postupaka (Zrilić, 2007).

Rezultati istraživanja koji se bave izostancima učenika s nastave pokazuju da se školski izostanci povećavaju prema polugodištu i kraju školske godine. Pokazalo se da izostanci rastu proporcionalno s dobi. Učenici prvih razreda srednje škole izostaju manje, a što su stariji povećava se broj izostanaka (Borovčak, 2000). Isto potvrđuje i istraživanje kojeg su proveli Ujević i sur., (2004). Rezultati različitih istraživanja koji proučavaju izostanke učenika pokazuju nam da učenici najčešće izostaju zbog straha ili loše ocjene što je posebno zabrinjavajuće (Markuš,2000; Borovčak, 2000). Učenici su svjesni da izostanak donosi dodatni napor i da odlazak s nastave moraju nadoknaditi dodatnim učenjem, no radije će izostati nego dobiti lošu ocjenu (Borovčak, 2000).

 Istraživanje koje su proveli Bilankov i Hitrec (2004) pokazuje nam zabrinjavajuće rezultate. Naime 50,5% učenika navodi da im za izostanke nije potreban razlog, a ako on postoji onda je to najčešće izbjegavanje loših ocjena. 83 % učenika izostaje kako bi izbjeglo lošu ocjenu, a više od polovice učenika osjeća se preopterećeno nastavnim sadržajima. U školi je česta pojava cjelodnevnog izostajanja, kako bi se lakše opravdalo 1-2 sata na koja učenici ne žele ići, što u konačnici utječe na velik broj izostanaka (Bilankov, Hitrec, 2004).U posljednjih nekoliko godina znatno se povećao broj odličnih i vrlo dobrih učenika koji izostaju kako bi se bolje pripremili za odgovaranje određenog predmeta i na tako postigli što bolje ocjene. Ovaj fenomen je osobito izražen u završnim razredima kako osnovne tako i srednje škole zbog važnosti ocjene pri upisima u srednju školu te na fakultete (Glavina Kozić, 2002).

Učenici sa slabijim završnim školskim uspjehom u prosjeku imaju veći broj izostanaka, u odnosu na učenike s boljim školskim uspjehom. Slabiji učenici izostaju češće, ali kratkotrajno, dok bolji učenici u prosjeku izostaju manje, ali dugotrajnije, najčešće zbog bolesti, odnosno iz opravdanih razloga (Tolić, 1980). Istraživanje kojeg su proveli Bilankov i Hitrec (2004) pokazuje da za više od polovice učenika opravdavanje izostanaka ne predstavlja veliki problem ni opterećenje. Učenici dobro znaju kako animirati roditelje i liječnike da opravdaju gotovo svaki izostanak. Zabrinjavajući je podatak da se 76.1 % učenika koristi svim metodama prijevare da bi opravdali svoj izostanak (Bilankov, Hitrec, 2004). U istraživanju kojeg je proveo Marušić (2009) veoma velik postotak učenika smatra da se ne treba nervirati jer ne izostaju samo oni što nam ukazuje na ozbiljnost ovog socijalno-pedagoškog problema (Marušić,2009).

Istraživanje koje je provela Nazor (1993) među osnovnoškolskim i srednjoškolskim roditeljima i učenicima pokazuje da su roditelji srednjoškolaca češće spremni pomoći svojoj djeci pri neopravdanom izostajanju nego roditelji mlađih učenika, osnovnoškolaca. Pokazalo se da u dogovoru s roditeljima planski izostaje 71 % učenika (Blažinović i sur., 2001: u Zrilić,2007). Slične rezultate su dobile Buj i Nazor (1994). Naime dobiveni rezultati pokazuju da roditelji češće ispričavaju izostanke svoje djece u srednjoj nego u osnovnoj školi. Također, rezultati pokazuju da u srednjoj školi učenici sami ispričavaju 57 % izostanaka, a roditelji, nastavnici ili liječnik 43 % (Buj, Nazor, 1994). Suprotno tome, u nekim se istraživanjima pokazalo kako je dogovor s roditeljem najmanje zastupljen kao razlog izostanaka (Zrilić, 2007: u Ujević i sur., 2004). Slične rezultate pokazuje i istraživanje koje je provela Zrilić (2007). Samo 6% učenika je uvijek sigurno da će ga roditelj podržati i opravdati izostanak. Pokazalo se da roditelji u većini slučajeva nisu skloni opravdavati djecu, no postoji i dio onih ( oko 12 % ) koji ih opravdavaju uvijek ili često (Zrilić, 2007).

Kada je riječ o vrsti škole koju učenici pohađaju rezultati istraživanja koje je provela Zrilić (2007) pokazuju da veći broj neopravdanih sati imaju učenici strukovnih škola nego gimnazijski učenici. Gimnazijski programi su najopširniji te je teško nadoknaditi satove nastave izgubljene čestim izostancima pa je stoga za pretpostaviti kako su učenici gimnazijalci, zbog odabira škole, više motivirani za obrazovanje i nastavak školovanja (Zrilić, 2007).

Kada je riječ o utjecaju izostanaka na školski uspjeh, rezultati istraživanja koje je provela Nazor (1993) pokazuju nam da više od polovice roditelja učenika srednje škole smatra da izostanci nemaju nikakav utjecaj na uspjeh njihove djece. 98 % razrednika smatra da izostanci imaju negativan utjecaj na školski uspjeh. To isto smatra i 43 % učenika, dok s druge strane54 % učenika smatra da izostanci imaju pozitivan utjecaj na školski uspjeh (Nazor, 1993). U istraživanju kojeg su proveli Ujević i sur., (2004) 73,3 % učenika smatra da izostajanje s nastave nema nikakvog utjecaja na školski uspjeh. 92,6 % profesora smatra da izostanci imaju negativan učinak na školski uspjeh učenika. S njima se slaže 17,5 % učenika, dok s druge strane njih 9,2 % smatra da izostajanje s nastave čak pozitivno utječe na školski uspjeh (Ujević i sur., 2004).

Rezultati istraživanja kojeg je provela Nazor (1997) pokazuju nam da između učenika i učenica nema značajne razlike u broju opravdanih sati, ali je razlika značajna u broju neopravdanih sati. Učenici imaju veći broj neopravdanih sati za razliku od učenica (Nazor, 1997). Iste rezultate je dobila Glavina Kozić (2002) koje je provedeno među učenicima osnovne škole (Glavina Kozić, 2002). Istraživanje koje je proveo Tolić (1980) pokazuje nam da ne postoji statistički značajna razlika u broju izostanaka između učenika i učenica (Tolić, 1980).

# 3. Pedagoška prevencija školskih izostanaka

Na temelju rezultata istraživanja, proučavajući problem školskih izostanaka autori su došli do zaključka što bi to trebalo promijeniti na razini odgojno-obrazovnog sustava i odgojno-obrazovne ustanove da bi se broj izostanaka smanjio.

Markuš (2009) smatra da su potrebne određene promjene na razini čitavog odgojno – obrazovnog sustava, poput racionalizacije i modernizacije procesa učenja, individualiziranja nastave, kvalitetnije komunikacije učenik-nastavnik, koje će smanjiti pritisak na učenike i tako utjecati na njihovu odluku o napuštanju nastave (Markuš, 2009).

Tolić (1980) smatra da je potrebno sistematski i permanentno pratiti izostanke učenika kroz cijelu školsku godinu (Tolić, 1980).

Ujević i sur.,(2004) smatraju da je potrebno stalno kontrolirati učenike koji često izostaju s nastave, surađivati te individualno raditi s njima. Ističu da je potrebno objasniti učenicima posljedice takvog ponašanja te ih više zainteresirati za nastavu, a samu nastavu učiniti zanimljivijom.

Također, oni navode da je potrebno postrožiti kriterije za opravdavanje učeničkih izostanaka, poboljšati suradnju između roditelja i škole te pedagogizirati komunikacijske procese i nastavno ozračje (Ujević i sur., 2004).

Winfield (1994, prema Bašić, Kranželić-Tavra, 2004) navodi da je potrebno promatrati učenike kroz njihove snage,a ne nedostatke. On smatra da je potrebno mijenjati sustav i strukture unutar škola i zajednica. Naglašava da se često kod učitelja mogu sresti shvaćanja kako oni ne mogu ništa učiniti te da takvi ukorijenjeni stavovi onemogućavaju promjene, prevenciju poremećaja u ponašanju, planiranje dugoročnog uspjeha i oni bi trebali biti promijenjeni. Stoga je potrebno implementiranje trajnog profesionalnog razvoja, usvajanje školske politike i razvijanje školske prakse koja će promicati učenje i postizanje uspjeha za učenike i za učitelje. Potrebno je mijenjati školske strukture kako bi došlo do poboljšanja školske klime (Winfield 1994: u Bašić, Kranželić-Tavra, 2004). Benard, (1994, prema Davis, 1999 ) navodi da škole trebaju postaviti visoka očekivanja pred svoje učenike jer će se na taj način postići viša razina akademskog uspjeha i niža razina poremećaja u ponašanju (Benard, 1994. prema Davis, 1999: u Bašić, Kranželić- Tavra, 2004)

Kranželić Tavra, Bašić, (2005) smatraju da je potrebno prepoznavanje potrebe za kvalitetnim obrazovanjem koje će biti u skladu s potrebama svakog pojedinca.

Drucker (1989, prema Cassel, 2003) smatra da današnje škole trebaju promjenu u smjeru boljeg pripremanja učenika za svijet koji ih očekuje (Drucker 1989 prema Cassel, 2003: u Kranželić Tavra, Bašić, 2005)

Zrilić (2011, prema Stojanović, 2004) smatra da preventivni programi trebaju biti usmjereni na razvoj kompetencija nastavnika, te na kreiranje pozitivnog razrednog i školskog ozračja, koji uz kvalitetu nastave uključuju i kvalitetu socijalnih odnosa(Zrilić. 2011: u Stojanović, 2014).Rennie (2007, prema Stojanović, 2014)predlaže strategije prevencije, a to su: kreiranje izazovnog kurikuluma, poticanje samopoštovanja,radnih navika i organizacijskih vještina, poboljšavanje odnosa učenika i učitelja te usmjerenost na specifične potrebe i interese učenika. I pedagozi i psiholozi naglašavaju važnost prevencije u rješavanju većine problema vezanih za školu pa tako i problema izostajanja učenika (Rennie, 2007: u Stojanović,2014).

Borovčak (2000) smatra da neke elemente rada u školi treba mijenjati. Ističe da bi nastavnici trebali individualizirati svoj pristup učenicima te ih upoznavati s primjenom raznih tehnika samostalnog rada i očekivati njihov uspjeh. Navodi da bi današnju školu trebalo učiniti takvom da privlači učenike. Učenici bi u školu trebali dolaziti rasterećeni, bez ikakvog straha, pa čak i onda kada nisu naučili nastavne sadržaje za taj dan. Umjesto nastavnikove osude ili negativnih ocjena, trebalo bi im pružiti pomoć razumijevanje, opravdanje, poticaj i ohrabrenje da mogu svladati sve zadatke kako bi doživjeli uspjeh i formirali pozitivnu sliku o sebi i svojim sposobnostima (Borovčak, 2000).

Jurić (2007, prema Zrilić, 2007) pak smatra da bi više pozornosti trebalo posvetiti situacijama u školskoj sredini, nastavi koja bi trebala biti zanimljivija, kriterijima ocjenjivanja nastavnika, ali i nekim izvanškolskim aktivnostima kako bi slobodno vrijeme bilo smisleno i organizirano(Jurić, 2007: u Zrilić, 2007).

Može se zaključiti da je problem školskih izostanaka složena pojava kojoj se treba multidisciplinarno pristupiti (Zrilić, 2007).Pedagoški je opravdano svakog učenika i svaki njegov izostanak promatrati individualno, zbog toga se nikada neće doći do univerzalnog i cjelovitog rješenja koje bi djelovalo na cijelu populaciju učenika srednjih škola (Bilankov, Hitrec, 2004).„Postojanjem ovoga psihološko-pedagoškog problema na gubitku su svi: roditelji, škola i učenik. U namjerno izgubljenom vremenu dio je i izgubljenog čovjeka! „ ( Marušić, 2009 : 317).

# 4. Prikaz metodologije istraživanja

## 4.1 Predmet istraživanja

S problemom učestalih izostanaka svakodnevno u svom radu susreću se nastavnici, roditelji i stručne službe. Iako je područje školskih izostanaka dosta istraživano, ostaje niz otvorenih pitanja poput: Zbog kojih razloga učenici najčešće izostaju? Tko više izostaje učenici ili učenice, učenici gimnazije ili strukovnog usmjerenja? Kakav utjecaj izostanci imaju na školski uspjeh?Analizom razvojnih planova škole zadnjih pet godina[[3]](#footnote-3)uočljivo je da je škola stavila naglasak na stvaranje pozitivnog školskog ozračja, projektnu nastavu, interdisciplinarni pristup u poučavanju, poticanje stručnog usavršavanja i samoobrazovanja učenika i nastavnika te uvođenje suvremenih metoda rada kako bi se unaprijedio odgojno-obrazovni proces te ostvarili odgojno- obrazovni ciljevi. S ovim pristupom se na razini škole već vidi boljitak, no izostanci su još uvijek prisutni, stoga ovim radom želimo vidjeti koliko se ovakvim pristupom doista postiglo u smanjenju broja izostanaka. Ovim istraživanjem žele se utvrditi sličnosti i razlike u odgovorima među ispitanicima s obzirom na: spol, program i razred koji učenici pohađaju te školski uspjeh.

## 4.2 Cilj, zadaci i hipoteze istraživanja

**Cilj istraživanja –** Cilj ovog istraživanja je analizirati školske izostanke s obzirom na nezavisne varijable: spol, program, razred i školski uspjeh,uz poseban osvrt na mišljenje učenika o razlozima izostajanja.

**Zadaci istraživanja -** S obzirom na prethodno navedeni problem i cilj istraživanja, zadaci istraživanja su sljedeći:

1. Utvrditi koliko često i zbog kojih razloga učenici izostaju s nastave
2. Ispitati postoji li razlika u učestalosti izostanaka s obzirom na obrazovni program koji učenici pohađaju.
3. Ispitati postoje li razlike u učestalosti izostanaka s obzirom na razred koji učenici pohađaju.
4. Ispitati postoji li razlika u učestalosti izostanaka između učenika i učenica ispitivane škole.
5. Utvrditi utječu li školski izostanci na opći uspjeh

Iz postavljenih zadataka istraživanja slijede hipoteze istraživanja:

**Hipoteze:**

***H1…***  *Školski izostanci ne utječu na školski uspjeh*

***H2…****Učenici gimnazije manje izostaju od učenika programa ekonomist kako bi postigli bolji uspjeh*

## 4.3. Uzorak ispitanika

Skupinu ispitanika čini 332učenika (101 učenik i 231 učenica) od I. do IV. razreda SŠ Ivana Lucića Trogir,program opća gimnazija i program ekonomist. U navedenom uzorku je 247 učenika programa opće gimnazije te 85 učenika programa ekonomist. 73 učenika su učenici 1. razreda, njih 84 su učenici 2. razreda, 92su učenici 3. razreda, te njih 83 učenici su 4.razreda srednje škole. Putem anonimnih anketa u tiskanom obliku prikupljene su 332 ankete.

**Grafikon broj 1. Distribucija ispitanika prema spolu**

Grafikon broj 1prikazuje omjer ženskih i muških ispitanika pri čemu je vidljivo da je ženskih ispitanika više (70 %), a muških ispitanika manje (30%).

**Grafikon broj 2. Distribucija ispitanika prema programu**

Grafikon broj 2 prikazuje omjer učenika prema programu pri čemu je vidljivo da ima više učenika programa opće gimnazije (74,4%), a manje učenika programa ekonomist (25,6%).

**Grafikon broj 3. Distribucija ispitanika po razredima**

Grafikon broj 3 prikazuje omjer ispitanika po razredima pri čemu je vidljivo da najviše ima učenika trećih razreda (28%), a najmanje učenika prvih razreda (22%), dok učenika drugih i četvrtih razreda ima podjednako (25%).

## 4.4. Metoda i instrumenti istraživanja

Ispitanici su ispitani metodom anketiranja, a instrument istraživanja je anketni upitnik dostupan u tiskanom obliku. Na temelju iščitavanja literature, konstruiran je anketni upitnik[[4]](#footnote-4) koji se sastoji od dva dijela. Prvi dio anketnog upitnika ispitivao je nezavisne varijable ispitanika. Ispitanici su naveli: spol, razred i program koji pohađaju. Za završnu analizu u obzir su uzete nezavisne varijable spol, razred i program te školski uspjeh. U drugom dijelu anketnog upitnika ispitanicima je bilo ponuđeno 11 pitanja koja se odnose na: odnos učenika prema školi, opći uspjeh, razloge i broj izostanaka te njihov utjecaj na školski uspjeh. Uz svako pitanje je više ponuđenih tvrdnji koje najbolje opisuju stav ispitanika. U posljednjem pitanju, koje je otvorenog tipa učenicima je omogućeno da iznesu vlastito viđenje problema izostanaka, odnosno da napišu svoje prijedloge za smanjenje broja izostanaka.

## 4.5. Način provođenja istraživanja

Istraživanje je provedeno tijekom svibnja i lipnja 2019. godine u SŠ Ivana Lucića u Trogiru. Istraživanje je provedeno putem anketnog upitnika u tiskanom obliku na skupini ispitanika koju su činili učenici I.,II.,III.,IV., razreda programa opće gimnazije i programa ekonomist. Anketni upitnik je bio anoniman, o čemu su bili informirani svi ispitanici.

## 4.6. Obrada i analiza podataka

Podatci su uneseni i obrađeni primjenom statističkog programa za obradu podataka SPSS postupcima deskriptivne statistike i korelacijske analize. Svi rezultati su izraženi u postotnom iznosu, a prikazani su grafikonima i tablicama.

# 5. Prikaz i analiza rezultata istraživanja

Rezultati u tablicama i grafikonima su prikazani u postotcima te su odraz mišljenja i stavova učenika. Rezultati i anketna pitanja su grupirani s obzirom na zadatke istraživanja.

## 5.1 Izbor i zadovoljstvo školom

Prikaz rezultata istraživanja započinje s prva dva pitanja ove ankete koja su vezana za izbor škole te zadovoljstvo odabranom školom kako bi se uvidjelo koliko je učenika zaista upisalo željenu školu i obratno.

U 1. pitanju*„Školu sam izabrao/la po?“*učenici su od ponuđenih odgovora morali odabrati jedan odgovor koji se najviše odnosi na njihov izbor*.*

**Tablica 1. Odabir škole**

|  |  |  |  |
| --- | --- | --- | --- |
| Školu sam izabrao po: | Program ekonomist |  Opća gimnazija  | Ukupno |
| Ženski | Muški | Ženski | Muški |
| Vlastitoj želji | 56,92% | 68,42% | 75,00% | 81,71% | 72,51% |
| po nagovoru roditelja | 10,77% | 5,26% | 10,37% | 8,54% | 9,97% |
| po savjetu nastavnika | 1,54% | 0,00% | 1,22% | 2,44% | 1,51% |
| po savjetu prijatelja | 3,08% | 5,26% | 1,83% | 1,22% | 2,11% |
| nisam imao/la drugogizbora | 27,69% | 21,05% | 10,98% | 6,10% | 13,60% |
| Ukupno | 100 % | 100 % | 100 % | 100 % | 100 % |

Iz tablice 1. vidljivo je ukoliko pogledamo oba programa da je najveći dio učenika odabrao školu po vlastitoj želji, njih 72,51%. Usporedimo li rezultate učenika programa ekonomist te rezultate učenika opće gimnazije može se uočiti razlika. U odnosu na učenike programa ekonomist oko 15% više gimnazijalaca je odabralo smjer po vlastitoj želji. Ako pogledamo sveukupan rezultat učenika oba programa, 13,60 % učenika navodi da je upisalo navedene programe jer nisu imali drugog izbora. U postotcima dominiraju učenici programa ekonomist, odnosno 27,6% učenica te 21,5% učenika programa ekonomist navode da su upisali navedeni program jer nisu imali drugog izbora. 9,97% učenika je upisalo program po nagovoru roditelja, a tek mali postotak,njih 1,51% je upisalo program po nagovoru nastavnika.

U 2. pitanju*„Jeste li zadovoljni izborom škole?“*učenici su ocijenili svoje zadovoljstvo izborom škole.

**Tablica 2. Zadovoljstvo školom**

|  |  |  |  |
| --- | --- | --- | --- |
|  |  | Smjer | Ukupno |
|  |  | Opća gimnazija | Program ekonomist |
| Jeste li zadovoljni izborom škole? | Vrlo sam zadovoljan | 10,16% | 9,41% | 9,97% |
| Zadovoljan/na sam | 67,89% | 62,35% | 66,47% |
| Nezadovoljan/na sam | 21,95% | 28,24% | 23,56% |
| Ukupno | 100 % | 100 % | 100% |

Iz tablice 2 je vidljivo da je većina učenika u oba programa zadovoljna izborom škole. Pogledamo li ukupan rezultat obaju programa vidljivo je da je 9,97% učenika vrlo zadovoljno dok je 66,47% učenika zadovoljno odabirom škole. Učenici opće gimnazije su zadovoljniji odabirom škole od učenika programa ekonomist.28,24% učenika programa ekonomist je nezadovoljno izborom škole za razliku od učenika gimnazije gdje taj postotak iznosi 21.95%.

## 7.2. Razlozi izostajanja s nastave

U ovom dijelu rada prikazani su rezultati odgovora učenika na anketna pitanja koja su povezana s brojem izostanaka,razlozima izostajanja, načinom opravdavanja izostanaka te su također prikazana mišljenja učenika o izostajanju s nastave.

**Tablica 3. Razlozi izostajanja s nastave**

|  |  |  |  |  |  |
| --- | --- | --- | --- | --- | --- |
|  | **Nikad** | **Rijetko** | **Često** | **Uvijek** | **Ukupno(%)** |
| Opravdani razlog (bolest i sl.) | 3,33 % | 18,48% | 51,82 % | 26,36 % | 100 % |
| Nespremnost/ neredoviti rad | 35,56 % | 48,63 % | 12,77 % | 3,04 % | 100 % |
| Strah od loše ocjene | 47,71 % | 34,86 % | 12,23 % | 5,20 % | 100 % |
| Strah od ispitivanja | 48,78 % | 33,84 % | 12,80 % | 4,57 % | 100 % |
| Prezahtjevni nastavni sadržaji | 57,98 % | 24,54 % | 12,88 % | 4,60 % | 100 % |
| Atmosfera u školi | 80,79 % | 12,50 % | 3,35 % | 3,35 % | 100 % |
| Atmosfera u kući | 85,02 % | 9,79 % | 1,22 % | 3,98 % | 100 % |
| Dogovor s prijateljima | 52,42 % | 30,30 % | 10,91 % | 6,36 % | 100 % |
| Dogovor s roditeljima | 64,02 % | 28,05 % | 4,57 % | 3,35 % | 100 % |
| Umor | 44,55 % | 37,88 % | 10,91 % | 6,67 % | 100 % |
| Pismeno/usmeno ispitivanje | 44,55 % | 37,88 % | 10,91 % | 6,67 % | 100 % |
| Raspored sati | 74,09 % | 17,38 % | 5,49 % | 3,05 % | 100 % |
| Ne ide mi se u školu | 59,27 % | 20,67 % | 12,77 % | 7,29 % | 100 % |
| Bez nekog osobitog razloga | 70,34 % | 17,74 % | 7,03 % | 4,89 % | 100 % |
| Dosada | 76,36 % | 12,42 % | 6,06 % | 5,15 % | 100 % |
| Neslaganje s profesorom/profesorima | 86,20 % | 9,20 % | 3,07 % | 1,53 % | 100 % |

Iz tablice 3. vidljivo je da polovina učenika odnosno njih 51,82% često izostaje zbog nekog opravdanog razloga (bolesti i slično) dok 26,36% učenika navodi da uvijek izostaje zbog opravdanog razloga.17% učenika navodi strah od loše ocjene ili ispitivanja kao razlog zbog kojeg često ili uvijek izostaju, dok polovina učenika nikad ne izostaje zbog navedenog razloga. Sveukupno 82,43% učenika navodi da nikad ili rijetko izostaje zbog pismenog/ usmenog ispitivanja. 80,00% učenika navodi da imaju želju za odlaskom u školu,iz čega se može zaključiti kako u školi vladaju dobri odnosi između učenika i nastavnika, te da se poštuje vremenik pisanih provjera znanja odnosno Pravilnik o načinima, postupcima i elementima vrednovanja učenika u osnovnoj i srednjoj školi, kao i to da se poštuju dogovori s nastavnicima. Iz prethodno navedenih podataka možemo vidjeti da je većina učenika zadovoljna školskim ozračjem što dodatno potvrđuje i podatak da otprilike 80% učenika nikad ne izostaje zbog atmosfere u školi, dosade ili pak neslaganja s profesorima. Od ostalih razloga izostajanja ističu se nespremnost/neredoviti rad,prezahtjevni nastavni sadržaji, dogovor s prijateljima ili pak umor što je navelo oko 13% učenika kao razlog izostajanja. 70, 43 % učenika navodi da nikad ne izostaje bez nekog osobitog razloga, što je suprotno rezultatima istraživanja koje su proveli (Bilankov, Hitrec, 2004) gdje se pokazalo da velik broj učenika izostaje upravo zbog tog razloga. 5,15 % učenika navodi da uvijek izostaje zbog dosade, stoga gledajući cjelokupnu tablicu može se zaključiti da je dosadašnje praćenje odgojno obrazovnog procesa te rad na razvojnom planu škole s težnjom da se podigne razina kvalitete komunikacije i da se poboljšaju odnosi između učenika i nastavnika imalo pozitivnog učinka. Također vidljivo je da su primjena suvremenih strategija učenja i projektna nastava doprinijeli poboljšanju kvalitete nastavnog procesa te su učinili nastavu zanimljivijom iako još uvijek ima mjesta za unaprjeđenjem i poboljšanjem kvalitete rada.

Usporedimo li odgovore učenika gimnazije i programa ekonomist nema značajne razlike u odgovorima s obzirom na prethodno navedene rezultate. Odnosno, možemo reći da se odgovori i učenika gimnazije i učenika programa ekonomist podudaraju s prethodno navedenim rezultatima.

**Grafikon broj 4. Prikaz neopravdanih izostanaka**

Grafikon broj 4. prikazuje učestalost neopravdanih izostanaka pri čemu je vidljivo da je najveći postotak onih učenika tj. njih 66% koji imaju do 5 neopravdanih izostanaka. 11% učenika ima između 5 i 10 neopravdanih izostanaka, 2% učenika ima 10 do 15 odnosno 15 do 30 neopravdanih izostanaka dok samo1% učenika ima preko 30 neopravdanih izostanaka. Iz ovog grafikona vidljivo je da učenici izostaju neopravdano, no ne tako učestalo.

**Grafikon broj 5. Prikaz opravdanih izostanaka**

Grafikon broj 5. nam prikazuje učestalost opravdanog izostajanja pri čemu je vidljivo da skoro polovica ispitanih učenika, njih 49% ima 60 i više opravdanih izostanaka, 12% učenika ima između 40 i 50 opravdanih izostanaka, a što se broj izostanaka smanjuje tako je i postotak učenika koji izostaju manji. Iz ovog grafikona vidljivo je da dominira broj učenika s većim brojem opravdanih izostanaka. Može se zaključiti da učenici izostaju i neopravdano i opravdano, no izraženiji je problem učestalog opravdanog izostajanja.

**Grafikon broj 6. Tko najčešće opravdava izostanke**

Na pitanje *„Tko ti najčešće opravdava izostanke?“*utvrđeno je da učenicima najčešće izostanke opravdavaju majka i liječnik(grafikon br. 6). 62% učenika izjasnilo se kako im izostanke opravdava majka, dok 20,00% učenika izostanke opravdava liječnik. Zanimljivo je da 6% učenika navodi da sami opravdavaju izostanke. Ako usporedimo odgovore učenika opće gimnazije i programa ekonomist, u odgovorima nema značajnih odstupanja.

**Grafikon broj 7. Mišljenje učenika o izostajanju s nastave**

Iz grafičkog prikaza (br.7) vidljivo je kako skoro polovica učenika odnosno njih 46,1% se ne nervira kada izostanu jer ne izostaju samo oni, što je u skladu s rezultatima istraživanja koje je proveo Marušić (2009) te nam ukazuje na ozbiljnost ovog socijalno-pedagoškog problema. Nadalje, 24% učenika navodi da im nije žao kad izostanu zato što škola nije jedina njihova obaveza dok samo 5,4% učenika navodi da ih je strah posljedica nakon što izostanu. Usporedimo li odgovore učenika opće gimnazije i programa ekonomist uočavamo da u odgovorima nema značajnih odstupanja. Iz ovih rezultata može se vidjeti da je izostajanje postalo uobičajeno svakodnevno ponašanje učenika koji su ujedno i preopterećeni nastavnim sadržajima. Izostajanje im ne predstavlja problem zbog kojeg će se opterećivati već im je ovaj pedagoški problem postao normalan obrazac ponašanja.

Može se zaključiti da bi kriterije opravdavanja trebalo definirati na razini sustava. Na taj način bi se izbjegla subjektivnost, svim učenicima bi se omogućio jednak tretman, a svi izostanci bi bili jednako tretirani (Zrilić, 2007). Kad bi svi izostanci bili jednako tretirani nestale bi mučne scene opravdavanja lažnim ispričnicama, laganja roditelja i učenika, kalkuliranja razrednika, provjeravanja ispričnica i nadmudrivanja na razrednim i nastavničkim vijećima, a zamijenile bi ih aktivnosti vezane uz bavljenje stvarnim problemom i uzrokom izostanka (Bilankov, Hitrec, 2004).

## 7.3.Učestalost izostanaka s obzirom na obrazovni program koji učenici pohađaju

**Tablica 4. Učestalost izostajanja učenika po usmjerenju**

|  |  |  |
| --- | --- | --- |
|  | Smjer | Ukupno(%) |
| Opća gimnazija | Ekonomist |
| Koliko često izostajete s nastave? | Nikada | 15,91% | 5,88% | 13,33 |
| Jednom dnevno | 4,08% | 10,58% | 5,76 |
| Nekoliko puta tjedno | 17,14% | 18,82% | 17,58 |
| Jednom mjesečno i rjeđe | 62,86% | 64,72% | 63,33 |
| Ukupno (%) | 100 | 100 | 100 |

Iz tablice 4. vidljivo je da 62, 86 % učenika opće gimnazije te 64,72 % učenika programa ekonomist navodi da izostaje jednom mjesečno i rjeđe. Više puta tjedno, učestalije izostaju učenici programa ekonomist, njih 18,82 % za razliku od 17,14 % učenika opće gimnazije. Gledajući na dnevnoj bazi učenici programa ekonomist (10%) češće izostaju, odnosno dvostruko više od učenika gimnazije (5%). Veći postotak učenika opće gimnazije, njih 15,91 % navodi da nikada ne izostaje, dok to isto smatra 5,88 % učenika programa ekonomist. Možemo zaključiti da učenici programa ekonomist nešto više izostaju od učenika opće gimnazije, što potvrđuje zadanu hipotezu.

## 7.4. Učestalost izostanaka s obzirom na razred koji učenici pohađaju

**Tablica 5. Učestalost izostanaka svih učenika po razredima**

|  |  |  |
| --- | --- | --- |
|  | Razred | Ukupno |
| 1. | 2. | 3. | 4. |  |
| Koliko često izostajete s nastave? | Nikada | 23,29 % | 13,09 % | 4,44 % | 14,46 % | 13,33 % |
| Jednom dnevno | 5,48 % | 7,14 % | 8,89 % | 1,20 % | 5,76 % |
| Nekoliko puta tjedno | 10,96 % | 15,48 % | 26,67 % | 15,67 % | 17,58 % |
| Jednom mjesečno i rjeđe | 60,27 % | 64,29 % | 60 % | 68,67 % | 63,33 % |
| Ukupno | 100 % | 100 % | 100 % | 100 % | 100 % |

Iz tablice broj 5. vidljivo je da učenici prvih razreda najmanje izostaju i najčešće su na nastavi. Odnosno, 23.29% učenika prvih razreda izjasnilo se da nikada ne izostaje s nastave dok ih se 60,27% izjasnilo da izostaje jednom mjesečno i rjeđe. Najčešće izostaju učenici trećih razreda. Samo 4,44% učenika trećih razreda nikad ne izostaje,odnosno njih 26,67% izostaje i po nekoliko puta tjedno. Vidljivo je da broj izostanaka raste proporcionalno do trećeg razreda, a u četvrtom razredu broj izostanaka pada u usporedbi s trećim razredom. Da izostanci rastu proporcionalno s dobi, do istih spoznaja u svojim istraživanjima došli su i Borovčak (2000) te Ujević i sur., (2004).

**Tablica 6. Učestalost izostanaka učenika gimnazije po razredima**

|  |  |  |
| --- | --- | --- |
|   | Razred | Ukupno |
| 1. | 2. | 3. | 4. |   |
| Koliko često izostajete s nastave? | Nikada | 29,41% | 15,38% | 6,06% | 15,92% | 15,92 |
| Jednom dnevno | 3,92% | 4,62% | 7,58% | 4,08% | 4,08 |
| Nekoliko puta tjedno | 7,84% | 16,92% | 27,27% | 17,14% | 17,14 |
| Jednom mjesečno i rjeđe | 58,82% | 63,08% | 59,09% | 62,86% | 62,86 |
| Ukupno | 100 % | 100 % | 100 % | 100 % | 100 % |

Iz tablice broj 6 vidljivo je da učenici prvih razreda najmanje izostaju. Naime 29,41% učenika prvih razreda navodi da ne izostaje nikada. Najviše izostaju učenici trećih razreda. Samo 6,06 % učenika trećih razreda navodi da ne izostaje nikada, dok najveći postotak učenika trećih razreda (7,58%) navodi da izostaje jednom dnevno, a slijede ih učenici drugih, četvrtih i prvih razreda. 27,27% učenika trećih razreda izostaje nekoliko puta tjedno. 63,08% učenika drugih razreda navodi da izostaje jednom mjesečno.

**Tablica 7. Učestalost izostanaka učenika program ekonomist po razredima**

|  |  |  |
| --- | --- | --- |
|   | Razred | Ukupno |
| 1. | 2. | 3. | 4. |   |
| Koliko često izostajete s nastave? | Nikada | 9,09% | 5,26% | 0,00% | 10,00% | 5,88% |
| Jednom dnevno | 9,09% | 15,79% | 12,50% | 5,00% | 10,59% |
| Nekoliko puta tjedno | 18,18% | 10,53% | 25,00% | 20,00% | 18,82% |
| Jednom mjesečno i rjeđe | 63,64% | 68,42% | 62,50% | 65,00% | 64,71% |
| Ukupno | 100% | 100% | 100% | 100% | 100 % |

Iz tablice broj 7 vidljivo je da najviše izostaju učenici trećih razreda. Otprilike 37,50% učenika trećih razreda izostaje barem jednom tjedno. U odnosu na učenike trećih razreda, kod učenika prvih, drugih i četvrtih razreda, postotak učenika koji izostaju barem jednom tjedno iznosi oko 25%. Podaci nam potvrđuju da učenici prvih razreda manje izostaju zatim slijedi povećanje broja izostanaka do četvrtog razreda gdje je ponovno vidljiv pad broja izostanaka u odnosu na prvi razred. Pad broja izostanaka može se pripisati državnoj maturi.

## 7.5.Postoji li razlika u učestalosti izostanaka između učenika i učenica ispitivane škole

**Tablica 8. Učestalost izostanaka svih učenika po spolu**

|  |  |  |
| --- | --- | --- |
|   | Spol |   |
| Ženski | Muški | Ukupno |
| Koliko često izostajete s nastave? | Nikada | 12,72% | 14,85% | 13,78% |
| Jednom dnevno | 6,14% | 3,96% | 5,06% |
| Nekoliko puta tjedno | 18,42% | 15,84% | 17,13% |
| Jednom mjesečno i rjeđe | 62,72% | 65,35% | 64,03% |
| Ukupno | 100% | 100% | 100% |

Tablica 8prikazuje učestalost izostanka svih učenika škole te je iz nje vidljiva ujednačenost izostanka kod oba spola. U sljedećim tablicama bit će prikazani izostanci po spolu za svaku školu zasebno.

**Tablica 9. Učestalost izostanaka učenika gimnazije po spolu**

|  |  |  |
| --- | --- | --- |
|   | Spol |   |
| Ženski | Muški | Ukupno |
| Koliko često izostajete s nastave? | Nikada | 16,56% | 14,63% | 15,92% |
| Jednom dnevno | 4,91% | 2,44% | 4,08% |
| Nekoliko puta tjedno | 17,18% | 17,07% | 17,14% |
| Jednom mjesečno i rjeđe | 61,35% | 65,85% | 62,86% |
| Ukupno | 100 | 100 | 100 |

**Tablica 10. Učestalost izostanaka učenika program ekonomist po spolu**

|  |  |  |
| --- | --- | --- |
|   | Spol |   |
| Ženski | Muški | Ukupno |
| Koliko često izostajete s nastave? | Nikada | 3,08% | 15,79% | 5,88% |
| Jednom dnevno | 9,23% | 10,53% | 10,59% |
| Nekoliko puta tjedno | 21,54% | 10,53% | 18,82% |
| Jednom mjesečno i rjeđe | 66,15% | 63,16% | 64,71% |
| Ukupno | 100 | 100 | 100 |

U tablicama 9 i 10 prikazani su rezultati izostajanja učenika oba spola gimnazije i programa ekonomist.

Iz tablica se može uočiti kako kod učenika gimnazije podjednako izostaju oba spola odnosno približno 75% učenika izostaje jednom mjesečno ili nikada. Kod učenika programa ekonomist vidljivo je postojanje razlike između spolova gdje otprilike 30% učenica izostaje nekoliko puta tjedno ili jednom dnevno u odnosu na učenike gdje taj postotak iznosi 20%.

## 7.6. Utječu li školski izostanci na opći uspjeh

**Tablica 11.Testiranje povezanosti između uspjeha i izostanaka učenika SŠ Ivan Lucić**

|  |  |  |  |
| --- | --- | --- | --- |
|  | Vrijednost | df | Asymptotic Significance (2-sided) |
| Pearson Chi-Square | 33,702 | 12 | ,001 |
| Likelihood Ratio | 32,463 | 12 | ,001 |
| Linear-by-Linear Association | ,151 | 1 | ,698 |
| N valjanih uzoraka | 330 |  |  |

Temeljem vrijednosti hi kvadrat testa 33,702 pri empirijskoj vrijednosti p= 0,001zaključuje se kako se ne može prihvatiti hipoteza da ne postoji ovisnost između uspjeha učenika SŠ Ivan Lucić-a i učestalosti izostajanja. Dakle, postoji statistički značajna ovisnost između uspjeha učenika i učestalosti izostajanja u promatranom uzorku uz signifikantnost testa od5%.

**Tablica 12. Pearsonov** **koeficijent kontingencije**

|  |  |  |  |
| --- | --- | --- | --- |
|  |  | Vrijednost | Granična signifikantnost |
| Nominal by Nominal | Koeficijent kontingencije | ,304 | ,001 |
| Uzorak |  | 330 |  |

Pearsonov koeficijent kontingencije iznosi 0,304 što ukazuje na postojanje relativno slabe povezanosti pri empirijskoj signifikantnosti 0,001 što potvrđuje značajnost izračunatog koeficijenta.

**Tablica 13. Učestalost izostanaka učenika gimnazije u odnosu na uspjeh**

|  |  |
| --- | --- |
|   | Koliko često izostajete s nastave? |
| Nikada | Jednom dnevno | Nekoliko puta tjedno | Jednom mjesečno i rjeđe | Ukupno |
| Uspjeh u prethodnom razredu bio mi je: | Odličan | 9% | 1% | 4% | 27% | 42% |
| Vrlo dobar | 6% | 3% | 9% | 29% | 46% |
| Dobar | 1% | 0,00% | 4% | 6% | 10% |
| Dovoljan | 0,00% | 0,00% | >1% | 1% | 1,5% |
| Nedovoljan | <1% | 0,00% | 0,00% | 0,00% | 0,5% |
| Ukupno |   | 16 % | 4 % | 17 % | 63 % | 100 % |

Promatrajući podatke o učestalosti izostanaka i uspjehu učenika gimnazije vidljivo je da je većina učenika koji su prošle godine izostajali jednom mjesečno i rjeđe i nikada ostvarila odličan ili vrlo dobar uspjeh. Kod učenika koji su izostali jednom dnevno 3 % ih je ostvarilo vrlo dobar, a 1 % odličan uspjeh. Može se zaključiti što učenici rjeđe izostaju postižu bolje rezultate. S povećanim brojem izostanaka smanjuje se i uspješnost, odnosno učenici koji najviše izostaju ostvaruju lošije rezultate.

**Tablica 14. Testiranje povezanosti između uspjeha i izostanaka učenika gimnazije**

|  |  |  |  |
| --- | --- | --- | --- |
|  | Vrijednost | df | Asymptotic Significance (2-sided) |
| Pearson Chi-Square | 24,881a | 12 | ,015 |
| Likelihood Ratio | 24,124 | 12 | ,020 |
| Linear-by-Linear Association | ,313 | 1 | ,576 |
| N valjanih uzoraka | 245 |  |  |

Temeljem vrijednosti hi kvadrat testa 24,881 pri empirijskoj vrijednosti p= 0,015 zaključuje se kako se ne može prihvatitihipoteza da ne postoji ovisnost između uspjeha učenika gimnazije i učestalosti izostajanja. Dakle, postoji statistički značajna ovisnost između uspjeha učenika i učestalosti izostajanja u promatranom uzorku uz signifikantnost testa od5%.

**Tablica 15. Pearsonov koeficijent kontingencije**

|  |  |  |  |
| --- | --- | --- | --- |
|  |  | Vrijednost | Granična signifikantnost |
| Nominal by Nominal | Koeficijent kontingencije | ,304 | ,015 |
| Uzorak |  | 245 |  |

Pearsonov koeficijent kontingencije iznosi 0,304 što ukazuje na postojanje relativno slabe povezanosti pri empirijskoj signifikantnosti 0,015 što potvrđuje značajnost izračunatog koeficijenta.

**Tablica 16.Učestalost izostanaka učenika programa ekonomist u odnosu na uspjeh**

|  |  |
| --- | --- |
|   | Koliko često izostajete s nastave? |
| Nikada | Jednom dnevno | Nekoliko puta tjedno | Jednom mjesečno i rjeđe | Ukupno |
| Uspjeh u prethodnom razredu bio mi je: | Odličan | 1% | 0,00% | 0,00% | 5% | 6% |
| Vrlo dobar | >2% | 6% | 8% | 39% | 55% |
| Dobar | 0,00% | 5% | 8% | 18% | 31% |
| Dovoljan | >2% | 0,00% | 2% | 4% | 8% |
| Nedovoljan | 0,00% | 0,00% | 0,00% | 0,00% | 0,00% |
| Ukupno |   | 6 % | 11 % | 19 % | 65% | 100 % |

Promatrajući podatke o učestalosti izostanaka i uspjehu učenika programa ekonomist uočavamo da učenici programa ekonomist postižu znatno slabije rezultate u odnosu na učenike gimnazije. Najuočljivija razlika je u broju odličnih učenika. U gimnaziji je taj broj približno 42% učenika, dok kod učenika programa ekonomist on iznosi samo 6%. Iz tablica bi mogli zaključiti postojanje pozitivne korelacije između učenika koji ne izostaju ili rijetko i boljeg uspjeha.

**Tablica 17.Testiranje povezanosti između uspjeha i izostanaka učenika programa ekonomist**

|  |  |  |  |
| --- | --- | --- | --- |
|  | Vrijednost | df | Asymptotic Significance (2-sided) |
| Pearson Chi-Square | 15,098a | 9 | ,088 |
| ikelihood Ratio | 15,086 | 9 | ,089 |
| Linear-by-Linear Association | 1,677 | 1 | ,195 |
| N valjanih uzoraka | 85 |  |  |

Temeljem vrijednosti hi kvadrat testa 15,098 pri empirijskoj vrijednosti p= 0,088 zaključuje se kako se može prihvatiti hipoteza da ne postoji ovisnost između uspjeha učenika programa ekonomist i učestalosti izostajanja. Dakle,ne postoji statistički značajna ovisnost između uspjeha učenika i učestalosti izostajanja u promatranom uzorku uz signifikantnost testa od5%.

Suprotno dobivenim rezultatima istraživanja pokazalo se mišljenje učenika izraženo odgovorima u 10. anketnom pitanju. Čak 69% učenika smatra da izostanci nemaju utjecaja na njihov uspjeh. S druge strane 17, 5 % učenika smatra kako izostanci negativno utječu na njihov uspjeh, dok se s tim ne slaže 12,3 % učenika koji smatraju da izostanci pozitivno utječu na njihov uspjeh.

Usporedimo li odgovore učenika gimnazije i programa ekonomist rezultati pokazuju da 74 ,12 % učenika programa ekonomist smatra da izostanci nemaju utjecaja na školski uspjeh, dok taj postotak kod učenika gimnazije iznosi 67,21 %. 14,34 % učenika gimnazije te 12,3 % učenika programa ekonomist smatraju da izostanci pozitivno utječu na školski uspjeh. 18,03 % učenika gimnazije te 16,47 % učenika programa ekonomist smatraju da izostanci negativno utječu na školski uspjeh. Iz ovih rezultata se može vidjeti da je kod učenika gimnazije zastupljenije mišljenje da izostanci imaju utjecaja na uspjeh kako pozitivnog tako i negativnog što možemo povezati s izostajanjem radi ostvarivanja boljeg školskog uspjeha.

Posljednje pitanje otvorenog tipa ovog anketnog upitnika odnosilo se na prijedloge učenika za smanjenje broja izostanaka, odnosno što bi se prema mišljenju učenika u školi trebalo poboljšati, promijeniti da bi manje izostajali?35 / 85 (41 %) učenika programa ekonomist te 101/ 245 (41 %) učenika gimnazije odgovorili su na ovo pitanje. Velik dio učenika uopće nije odgovorio na ovo pitanje. Učenici prvog razreda programa ekonomist kao problem navode prezahtjevne nastavne sadržaje. Učenici drugog razreda smatraju daje potrebna promjena rasporeda sati. Učenici trećeg i četvrtog razreda ističu ako se želi smanjiti broj izostanaka da je potrebna promjena načina rada. Učenici prvog i drugog razreda gimnazije smatraju da bi se izostanci smanjili kada bi se promijenio način rada te raspored sati. Učenici trećih razreda gimnazije koji ujedno i najviše izostaju navode problem prezahtjevnih nastavnih sadržaja i rasporeda sati. Učenici četvrtih razreda gimnazije u većem broju ističu da bi se broj izostanaka smanjio kad bi se promijenio način rada te raspored ispitivanja. Uz prethodno navedene probleme s perspektive učenika koji utječu na izostajanje s nastave, učenici u manjem broju navode i da je potrebno smanjiti broj nastavnih predmeta, da se osim promjene načina rada treba promijeniti i odnos prema radu. Učenici također smatraju da je potrebno uvesti više izbornih predmeta, da je potrebno poboljšati atmosferu u školi te promijeniti odnos nastavnik učenik. Učenici prvih i drugih razreda naglašavaju problem dosade u školi.

I druga istraživanja potvrđuju slične rezultate. Učenici se slažu u velikom broju da bi se izostanci smanjili kad bi nastava bila zanimljivija, kvalitetnija te prilagođena potrebama i interesima učenika (Markuš, 2009). Također, učenici u svojim prijedlozima za smanjenje broja izostanaka navode da bi izostanaka bilo manje: kad bi bili manje opterećeni, kad bi se dosljedno provodile postojeće pedagoške mjere, kad bi mjere bile strože, kad bi se provjera znanja obavljala u dogovoru s nastavnicima te kad bi se stvorio kvalitetniji odnos. Učenici žele veću komunikativnost nastavnika, empatiju i zajedničko rješavanje problema (Bilankov, Hitrec, 2004). Stoga se može zaključiti da bi učenici manje napuštali nastavu i školu kad bi nastava bila životnija, kad bi se oni osjećali važnima i osjetili mogućnost za vlastiti razvitak i napredak, kad bi se njegovao suradnički odnos s učenicima, primjenjivale drukčije metode i oblici rada te kada bi se stalno aktualizirali nastavni sadržaji. Tada bi škola bi bila manje sredstvo prisile, a više mjesto pravog izbora i svijeta kvalitete svakog učenika (Bilankov, Hitrec, 2004).Češi, Ivančić (2019) ističu važnost kurikuluma usmjerenog na učenika, odnosno uzimanje u obzir učenikovih potreba u razrednom odjelu i osjećaja zadovoljstva tijekom nastave. Treba se polaziti od toga da je svaki učenik drugačiji, a nastavnik treba težiti zadovoljiti učenikove potrebe (Češi, Ivančić, 2019). Kurikulumskim pristupom ustrojavanja škole škola se postupno transformira odnosno mijenja se položaj i uloga nastavnika u pedagoškom procesu, škola postupno postaje kreativno-inovativna organizacija, učenik se potiče i afirmira kao temeljni čimbenik pedagoškog procesa, a mijenja se i položaj i uloga nastavnika (Stojanović, 2014).

Temelj suvremene škole je učenik kao aktivan čimbenik. Škola je organizacija podložna promjenama a, upravo otvorenost prema promjenama mora biti jedna od zadaća suvremene škole. Definirajući suvremenu školu Previšić (1999) naglašava upotrebu načela suvremene pedagogije i u tom smislu kvalitetnu i suvremenu školu naziva školom znanja koja polazi od individualiteta djeteta, njegovog prirodnog integriteta, dječjih potreba i njegova socijalnog bića(Previšić, 1999: u Stojanović, 2014).Iz svega prethodno navedenog može se zaključiti da uvijek ima mjesta za napredak.

# 8.Zaključak i pedagoške implikacije

U današnje vrijeme škola i odgojno obrazovni sustav suočavaju se s mnogim problemima, a jedan od najvećih problema školske svakodnevice zasigurno je i izostajanje s nastave. Izostanci narušavaju odgojnu ulogu škole te uzrokuju nemogućnost ostvarenja odgojno obrazovnih ciljeva. Oni predstavljaju ozbiljan socijalno-pedagoški problem suvremenog školstva s kojim se susreće sve više stručnih suradnika, nastavnika, učenika i roditelja. Izostanci su tema mnogobrojnih istraživanja upravo kako bi se pronašlo neko „rješenje“ da se broj izostanaka smanji. U današnje vrijeme suvremena škola i tradicionalna nastava ne mogu pratiti zahtjeve koje nameće društvo. Učenicima postaju zanimljiviji sadržaji koje nudi okolina nego oni koje nudi sustav odgoja i obrazovanja stoga nas ne čudi da je učenicima zanimljivije izvan škole. Mladi se sve češće odlučuju na bijeg s nastave.

Ponukana ovim problemom koji je sve učestaliji u našoj praksi, školskoj svakodnevici te je prisutan i u našoj školi, odlučila sam se istražiti ga. Tijekom stručnog osposobljavanja prilikom pedagoškog rada s učenicima, roditeljima i nastavnicima, uvidjela sam koliko je ovaj problem zapravo raširen i prisutan u praksi stoga sam željela detaljnije ispitati te otkriti koji su to razlozi koji utječu na sve veću pojavnost ovog problema. Cilj ovog istraživanja bio je analizirati školske izostanke s obzirom na nezavisne varijable: spol, program, razred i školski uspjeh,uz poseban osvrt na mišljenje učenika o razlozima izostajanja.

Prvi zadatak istraživanja bio je utvrditi koliko često i zbog kojih razloga učenici izostaju s nastave. Rezultati su pokazali da učenici najčešće izostaju zbog nekog opravdanog razloga (bolesti i slično) što se ujedno i vidi u velikom broju opravdanih izostanaka. Znatan dio učenika kao razloge izostajanja navodi nespremnost / neredovit rad, prezahtjevne nastavne sadržaje, dogovor s prijateljima i umor. Skoro polovica učenika navodi da nikad ne izostaje zbog straha od loše ocjene ili ispitivanja, a veći dio učenika da nikad ili rijetko izostaju zbog pismenog/ usmenog ispitivanja. S druge strane vidljivo je da učenici manje izostaju ili neće tražiti razloge za izostajanje s nastave zbog atmosfere u školi i kući, zbog neslaganja s profesorima ili pak zbog dosade. Stoga se može zaključiti da je većina učenika zadovoljna školskim ozračjem te da u školi vladaju pozitivni odnosi učenik-nastavnik. Uočljivo je da učenici u malom broju imaju strahove od pismenog/usmenog ispitivanja, strah od loših ocjena te da mali dio učenika ističe kako im se često i uvijek ne ide u školu što ukazuje na to da se u školi poštuje vremenik pisanih provjera znanja, Pravilnik o načinima, postupcima i elementima vrednovanja učenika u osnovnoj i srednjoj školi, kao i to da se poštuju dogovori s nastavnicima vezano za odgovaranja učenika. Usporede li se odgovori učenika gimnazije i programa ekonomist nema značajne razlike u odgovorima s obzirom na prethodno navedene rezultate.

Iako je ovo istraživanje pokazalo da učenicima izostanke najčešće opravdavaju roditelji, odnosno majka, samo mali postotak učenika navodi da izostaje u dogovoru s roditeljima. Rezultati ovog istraživanja pokazali su da učenici izostaju neopravdano, no ne tako učestalo. Izražen je problem učestalog opravdanog izostajanja. Zabrinjavajući su podaci da skoro polovica učenika navodi da se ne opterećuju kad izostanu jer ne izostaju samo oni. Također zanimljivi su podatci da se jako mali broj učenika boji posljedica nakon što izostanu s nastave što nam ukazuje na opsežnost ovog problema, ovog obrasca ponašanja koje je postalo normalno i uobičajeno kod srednjoškolaca.

Drugi zadatak istraživanja bio je ispitati postoji li razlika u učestalosti izostanaka s obzirom na obrazovni program koji učenici pohađaju. Rezultati su pokazali da više od polovine učenika u oba programa izostaju jednom mjesečno i rjeđe. Više puta tjedno, odnosno učestalije izostaju učenici programa ekonomist. Na dnevnoj bazi češće izostaju učenici programa ekonomist, dvostruko više od učenika gimnazije. Usporedimo li odgovore rezultati pokazuju da učenici gimnazije izostaju manje od učenika programa ekonomist i time smo potvrdili početnu hipotezu.

Treći zadatak istraživanja bio je ispitati postoje li razlike u učestalosti izostanaka s obzirom na razred koji učenici pohađaju. Razdijelimo li općenito učestalost izostanaka po razredima, vidljivo je da učenici prvih razreda najmanje izostaju. Broj izostanaka raste s dobi, odnosno raste proporcionalno do trećeg razreda, te u četvrtom razredu broj izostanaka opet opada. Razdijelimo li rezultate prema programima, dobijemo podjednake rezultate. U oba programa najmanje izostaju učenici prvih, a najviše učenici trećih razreda. Broj izostanaka opada u četvrtim razredima s obzirom na broj izostanaka u trećim razredima.

Četvrti zadatak istraživanja bio je ispitati postoji li statistički značajna razlika u učestalosti izostanaka između učenika i učenica ispitivane škole. Kada je riječ o izostancima učenika s obzirom na spol, na razini škole se pokazalo da je vidljiva ujednačenost izostanaka kod oba spola. Rezultati prema programima su pokazali da kod učenika gimnazije podjednako izostaju oba spola, dok je kod učenika programa ekonomist vidljivo postojanje razlike u izostajanju među spolovima. Odnosno, pokazalo se da veći postotak učenica izostaje nekoliko puta tjedno ili jednom dnevno, za razliku od učenika kod kojih je taj postotak manji.

Peti zadatak istraživanja bio je utvrditi utječu li školski izostanci na opći uspjeh. Rezultati su pokazali da na razini škole postoji statistički značajna ovisnost između uspjeha učenika i učestalosti izostajanja u promatranom uzorku uz signifikantnost testa od5%.Promatrajući podatke o učestalosti izostanaka i uspjehu učenika gimnazije vidljivo je da je većina učenika koji su prošle godine izostajali jednom mjesečno i rjeđe i nikada ostvarila odličan ili vrlo dobar uspjeh, dok je kod onih učenika koji su izostajali češće uspjeh bio niži, stoga se može prihvatiti hipoteza da postoji ovisnost između uspjeha učenika gimnazije i učestalosti izostajanja. Promatrajući podatke o učestalosti izostanaka i uspjehu učenika programa ekonomist vidljivo je da u odnosu na učenike gimnazije, učenici programa ekonomist postižu znatno slabije rezultate. Najuočljivija je razlika u broju odličnih učenika kojih u gimnaziji ima znatno više u odnosu na učenike programa ekonomist gdje je taj broj manji. Iz tablica bi mogli zaključiti korelaciju između učenika koji ne izostaju ili rijetko da samim time postižu i bolje uspjehe. Učenici koji ne izostaju ili izostaju rijetko postižu bolji školski uspjeh stoga se zaključuje kako se može prihvatiti hipoteza da ne postoji utjecaj izostanaka na uspjeh učenika programa ekonomist, odnosno ne postoji statistički značajna ovisnost između uspjeha učenika i učestalosti izostajanja u promatranom uzorku uz signifikantnost testa od5%.Na temelju dobivenih izračuna Hi kvadrat testa i Pearsonovog koeficijenta kontingencije možemo zaključiti da se ne prihvaća hipoteza H1 da školski izostanci ne utječu na školski uspjeh na razini cijele škole jer postoji statistički značajan utjecaj izostanaka na školski uspjeh. Također, na temelju dobivenih izračuna prihvaća se hipoteza H2 da učenici gimnazije manje izostaju od učenika programa ekonomist kako bi postigli bolji uspjeha. Ta razlika nije statistički značajna te se stoga hipoteza H2 odbacuje.

Suprotno dobivenim rezultatima istraživanja pokazalo se mišljenje učenika izraženo odgovorima u 10. anketnom pitanju. Najviše učenika smatra da izostanci nemaju utjecaja na njihov uspjeh, dok s druge strane najmanji postotak učenika smatra da izostanci pozitivno utječu na njihov uspjeh. Kod učenika gimnazije zastupljenije je mišljenje da izostanci imaju kako pozitivnog tako i negativnog utjecaja na uspjeh što možemo povezati s izostajanjem radi ostvarivanja boljeg školskog uspjeha.

Posljednje pitanje u anketnom upitniku bilo je otvorenog tipa te se njim željelo ispitati kakvo je viđenje problema izostanaka s perspektive učenika te što bi se prema njihovom mišljenju u školi trebalo unaprijediti kako bi se broj izostanaka smanjio. U svojim odgovorima učenici predlažu: promjenu rasporeda sati, promjenu načina rada, promjenu rasporeda ispitivanja. Također učenici navode problem prezahtjevnih nastavnih sadržaja. U manjem broju učenici navode da je potrebno smanjiti broj nastavnih predmeta, te promijeniti odnos prema radu. Ističu da je potrebno uvesti više izbornih predmeta kao i to da je potrebno poboljšati atmosferu u školi te promijeniti odnos nastavnik-učenik. Učenici prvih i drugih razreda naglašavaju problem dosade u školi.

Iako se na razini naše odgojno-obrazovne ustanove već prethodno mnogo radilo kako bi se poboljšali ishodi odgojno-obrazovnog procesa kroz uvođenje projektne nastave interdisciplinarnog pristupa poučavanja, suvremenih metoda poučavanja,mjesta za napredak uvijek ima, jer su izostanci još uvijek prisutni. Kako bi se na razini škole broj izostanaka smanjio, za početak je potrebno u suradnji s ravnateljem i stručnim suradnicima prikazati te prodiskutirati rezultate ovog istraživanja na Nastavničkom vijeću kako bi se dobio uvid u uzroke ovog problema na razini škole te kako bi se dalje moglo djelovati u sprječavanju istog.

Potrebno je uzeti u obzir i razmotriti prijedloge učenika, jer su upravo oni ti koji izostaju i vide nedostatke u odgojno-obrazovnom procesu koje treba poboljšati. S obzirom na prijedloge učenika na razini škole potrebno je:

- na početku školske godine izraditi raspored koji će biti prilagođen učeničkim mogućnostima, odnosno dobro izbalansirati u rasporedu više i manje zahtjevne nastavne predmete da se dobije jedna smislena cjelina te da se na taj način učenicima olakša učenje nastavnih sadržaja koji su kako navode prezahtjevni ili preko blok satova smanjiti broj nastavnih predmeta u danu.

- obogatiti nastavne sadržaje u školi te na taj način dati učenicima veću mogućnost odabira izbornih predmeta

- nastaviti njegovati i razvijati zdravu atmosferu i odnose u školi između učenika i nastavnika

- na razini odgojno-obrazovne ustanove potrebno je pažljivo planirati te razviti strategije prevencije. Važno je nastaviti permanentno pratiti učenike koji neopravdano izostaju kako se problem neopravdanih izostanaka ne bi dodatno pogoršao. Potrebno je osvješćivati učenike o posljedicama izostajanja kako ono ne bi uzelo maha jer su zabrinjavajući rezultati što skoro polovica ispitanih učenika nije zabrinuta kad izostane jer i njihovi vršnjaci izostaju te što samo mali broj učenika navodi da ih je strah posljedica koje će uslijediti nakon izostajanja što nas upućuje na zaključak da je izostajanje postalo normalan obrazac svakodnevnog ponašanja učenika.

- ne smiju se zanemariti neopravdani izostanci, no iz rezultata istraživanja je vidljivo kako zapravo u našoj školi veći problem predstavljaju opravdani izostanci, stoga kako bi se veliki broj opravdanih izostanaka smanjio potrebno je poboljšati komunikaciju i suradnju s roditeljima putem tematskih roditeljskih sastanaka, individualnih razgovora roditelja s razrednicima, nastavnicima te stručnim suradnicima jer roditelji mogu imati jako veliku ulogu u prevenciji ove vrste izostanaka. Roditelji trebaju biti u tijeku s problemima koji se događaju u školi. Kroz dobru suradnju potrebno je roditelje osvijestiti o problemu učestalog opravdavanja svoje djece, kako bi se ono smanjilo. Kad bi se ograničio broj opravdavanja izostanaka učenici bi naučili svjesno odgovarati za svoje postupke. Potrebno je osvijestiti roditelje da opravdavanjem izostanaka u velikoj većini slučajeva ne pomažu svojoj djeci već im odmažu i pomažu razviti krive navike. Jako je važna i suradnja s razrednicima kako bi se problemi izostanaka na vrijeme detektirali.

- razrednici uz roditelje i stručne suradnike imaju važnu ulogu u uočavanju problema, detektiranju razredne problematike, neprimjerenih pojavnosti u školi i okolini učenika te na taj način imaju i važnu ulogu u prevenciji izostanaka.

- promicati profesionalno razvijanje nastavnika kako bi bili u tijeku s novitetima u radu i s novim načinima, metodama rada kako nastava ne bi bila zastarjela već inovativna, kreativna. Kvalitetnim radom s učenicima bi se smanjio osjećaj dosade. Potrebno je sadržaje učiniti zanimljivijima te više motivirati i potaknuti na suradnju učenike prvih i drugih razreda kojima je na nastavi dosadno.

- nastaviti poticati projekte poput „Simulacije suđenja“ gdje učenici razvijaju svoje samopouzdanje, stječu sigurnost nastupanja, izlaganja, razvijaju vještine govorništva te kritičkog mišljenja.

- kroz proces samovrednovanja potrebno je pratiti odnos učenika i nastavnika te unaprijediti kvalitetu nastave.

- poticati projekte poput „Učiti, kako učiti?“ kroz koje stručni suradnici kroz različite radionice o učenju nastoje približiti učenicima strategije i načine učenja, pokazati im kako se organizirati i na taj način olakšati svladavanje velikog obujma nastavnih sadržaja. Učenike je potrebno podučiti kako kvalitetno provoditi svoje slobodno vrijeme. Vidljivo je da je prethodni rad škole na promjenama urodio plodom. Različitim pristupima i projektima postigao se boljitak. Svakako potrebno je na razini škole provoditi više ovakvih istraživanja u svrhu unapređenja odgojno-obrazovnog procesa te praćenja kvalitete nastave.

Iz prethodno navedenog može se zaključiti sljedeće. Kako bi se broj izostanaka smanjio potrebno je postrožiti kriterije opravdavanja. Zrilić (2007) smatra da bi kriterije opravdavanja trebalo definirati na razini sustava jer bi se na taj način izbjegla subjektivnost te bi svi izostanci bili jednako tretirani.

Kad bi se ograničio broj izostanaka koji se smiju opravdati od strane roditelja i liječnika u određenom vremenskom periodu te kad bi se ujednačili opravdani i neopravdani izostanci, odnosno kad bi i jedni i drugi izostanci imali jednaku važnost i vrijednost, broj izostanaka bi se smanjio. Bilankov, Hitrec (2004) naglašavaju kad bi sve izostanke jednako tretirali da bi se više usmjerili na stvarne probleme i uzroke izostajanja, a ne na razne načine kako opravdati te neopravdane izostanke pretvoriti u opravdane.

Kad bi se u obzir uzele sve prethodno navedene predložene smjernice, nastava bi zasigurno bila kvalitetnija, učenici bi rado pohađali školu, sredinu koja bi za njih bila zanimljiva i ugodna. Izostanaka bi bilo manje, a dosadna i monotona nastava ne bi predstavljala problem učenicima.

# 9. Literatura

1. Andrilović, A., Čudina, M. (1996). Psihologija učenja i nastave. Zagreb: Školska knjiga
2. Bašić,J., Kranželić-Tavra, V. ( 2004). O ponašanjima učenika i njihovoj pojavnosti u školskom okruženju. U Bašić, J.; Koller- Trbović, N.; Uzelac, S. (

2004). Poremećaji u ponašanju i rizična ponašanja: pristupi i pojmovna određenja. Zagreb: Edukacijsko rehabilitacijski fakultet Sveučilišta.

1. Bilankov, M., Hitrec, S. (2004). Izostanci učenika srednjih škola. *Napredak*, 142 (1), 62-72.
2. Mrkonjić, A. (2003). Pedagoška služba u suvremenoj školi. Split: KNJIŽEVNI KRUG
3. Borovčak, M. (2000). Izostanci učenika. *Napredak*, 141 (2), 191- 200.
4. Buj, M., Nazor, M. (1994). Razrednikov pristup izostancima učenika s nastave. *Školski vjesnik* 43(1), 29-33.
5. Češi, M., Ivančić, Đ. (2019). Izazovi i umijeća učenja i poučavanja / hrvatski jezik i inkluzivni pristup. Zagreb: Ljevak
6. Glavina Kozić, E. (2002). Izostanci u osnovnoj školi. *Napredak*, 143(3), 291-306.
7. Greene, B., Glasser, W. (1996). Nove paradigme za stvaranje kvalitetnih škola. Zagreb: Alinea.
8. Kranželić Tavra., V, Bašić., J ( 2005). Školski neuspjeh i napuštanje škole. *Dijete i društvo:časopis za promicanje prava djeteta* 7 (1), 15-28.
9. Markuš, M. (2009). Psihosocijalne determinante školskih izostanaka. *Napredak* 150 (2), 154-167.
10. Marušić, M. (2009). Izostanci učenika s nastave. *Školski vjesnik*, 58 (3), 315-329. Dostupno na <https://hrcak.srce.hr> . (Preuzeto, listopad 2018.)
11. Nazor, M. (1993). Izostajanje s nastave- usporedba nekih odgovora učenika, roditelja i razrednika. *Školski vjesnik*, 39 (1-2), 29-34.
12. Nazor, M. (1997). Izostanci s nastave, strah od škole i generalizirana samoefikasnost. *Školski vjesnik* 46 (1), 31-36.
13. Stojanović, A. (2014).Socijalno-pedagoške implikacije apsentizma srednjoškolaca. Diplomski rad, Sveučilište J. J. Strossmayera u Osijeku. Dostupno na <https://repozitorij.ffos.hr/islandora/object/ffos%3A775/datastream/PDF/view>. (Preuzeto, studeni 2018.)
14. Tolić, S. (1980). Izostanci učenika s nastave u srednjoj školi. *Školski vjesnik* 1, 5- 25.
15. Ujević, A. i sur. (2004). Uzroci i posljedice namjernog izbjegavanja nastave. *Školski vjesnik*, 53 (1-2), 5-28.
16. Zrilić, S. (2007). Analiza školskih izostanaka s obzirom na bračni status roditelja. *Magistra Iadertina*, 2(2), 31- 42.
17. Zrilić, S. (2007). Neke potencijalno relevantne sociodemografske varijable školskih izostanaka. *Odgojne znanosti*, 9 (2), 211-223.

**Ostali izvori**

**-** <http://ss-ilucica-trogir.skole.hr/skola>(Preuzeto sa stranice škole, studeni2018.)

- <http://ss-ilucica-trogir.skole.hr/skola/_kolski_kurikulum>

# 10. Prilog

**ANKETNI UPITNIK ZA UČENIKE**

Naziv škole: Srednja škola Ivana Lucića Smjer : \_\_\_\_\_\_\_\_\_\_\_\_\_\_\_\_\_\_\_\_\_\_\_

Razred: \_\_\_\_\_\_ Spol: \_\_\_\_\_\_\_\_\_\_

Ovim anketnim upitnikom se ne ispituje vaše znanje te nema točnih i netočnih odgovora. Cilj ovog anketnog upitnikaje utvrditi uzroke izostajanja s nastave. Dobiveni rezultati koristit će se u svrhu unapređivanja odgojno –obrazovnog rada.

Anketni upitnik je **anoniman**, pa Vas molimo da **iskreno odgovorite** na anketna pitanja.

1. Školu sam izabrao/la po (zaokruži jedan odgovor) :
2. Vlastitoj želji
3. Po nagovoru roditelja
4. Po savjetu nastavnika
5. Po savjetu prijatelja
6. Nisam imao/la drugog izbora
7. Jeste li zadovoljni izborom škole? (zaokruži jedan odgovor)?
8. Vrlo sam zadovoljan/na
9. Zadovoljan/na sam
10. Nezadovoljan/na sam
11. Uspjeh u prethodnom razredu bio mi je (zaokruži jedan odgovor) :
12. Odličan
13. Vrlo dobar
14. Dobar
15. Dovoljan
16. Nedovoljan
17. Koliko često izostaješ s nastave (zaokruži jedan odgovor)?
18. Nikada
19. Jednom dnevno
20. Nekoliko puta tjedno
21. Jednom mjesečno i rjeđe
22. **Razlozi izostajanja s nastave:** ( u svakom redu zabilježi jedan odgovor):

|  |  |  |  |  |
| --- | --- | --- | --- | --- |
|  | **nikad** | **rijetko** | **često** | **uvijek** |
| 1. Opravdani razlog (bolest. i sl.)
 |  |  |  |  |
| 1. Nespremnost/ neredoviti rad
 |  |  |  |  |
| 1. Strah od loše ocjene
 |  |  |  |  |
| 1. Strah od ispitivanja
 |  |  |  |  |
| 1. Prezahtjevni nastavni sadržaji
 |  |  |  |  |
| 1. Atmosfera u školi
 |  |  |  |  |
| 1. Atmosfera u kući
 |  |  |  |  |
| 1. Dogovor s prijateljima
 |  |  |  |  |
| 1. Dogovor s roditeljima
 |  |  |  |  |
| 1. Umor
 |  |  |  |  |
| 1. Pismeno/usmeno ispitivanje
 |  |  |  |  |
| 1. Raspored sati
 |  |  |  |  |
| 1. Ne ide mi se u školu
 |  |  |  |  |
| lj) Bez nekog osobitog razloga |  |  |  |  |
| 1. Dosada
 |  |  |  |  |
| 1. Neslaganje s profesorom/profesorima
 |  |  |  |  |

1. Koliko imaš neopravdanih izostanaka (zaokruži jedan odgovor) ?
2. Do 5
3. 5-10
4. 10-15
5. 15-20
6. 20-30
7. Preko 30
8. Ne znam
9. Nemam
10. Koliko imaš opravdanih izostanaka (zaokruži jedan odgovor) ?
11. Do 10
12. 10-15
13. 15-20
14. 20-30
15. 30-40
16. 40-50
17. 60 i više
18. Ne znam
19. nemam
20. Izostanke ti najčešće opravdava?
21. Majka
22. Otac
23. Sam/a(učenik/ca)
24. Liječnik (ispričnica)
25. Športsko ili kulturno društvo
26. \_\_\_\_\_\_\_\_\_\_\_\_\_\_\_\_\_\_\_\_\_\_\_ (na prazno polje napišite ako vam netko drugi opravdava izostanke, a nije navedeno u ponuđenim odgovorima)
27. Kad izostanem s nastave (zaokruži jedan odgovor):

a) Poslije mi je žao i imam grižnju savjesti

b) Strah me posljedica

c) Ne nerviram se jer ne izostajem samo ja

 d) Nije mi žao jer škola nije moja jedina obveza

 e) Ne izostajem s nastave

1. Učestali školski izostanci utječu na moj uspjeh?

a) Pozitivno

b) Negativno

c) Nemaju utjecaja

1. Napišite svoje prijedloge za smanjenje broja izostanaka (što bi se u školi trebalo poboljšati /promijeniti da bi manje izostajali)?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Školske godine 2019./2020. krenula je u prvim razredima, a od ove godine u drugim i trećim razredima gimnazije reforma pod nazivom "Škola za život". U programu ekonomist reforma se primjenjuje na nastavi hrvatskog jezika, engleskog jezika i matematike. Reforma se temelji na kurikulumima nastavnih predmeta i međupredmetnih tema čiju osnovu predstavljaju ishodi učenja. Mijenjaju se nastavne metode. Veći naglasak stavlja se na rješavanje problema i kritičko mišljenje te na poticanje kreativnosti i inovativnosti. Nadam se da će primjena drugačijeg načina nastavnog rada utjecati na motivaciju učenika te da će se broj izostanak u školi smanjiti. [↑](#footnote-ref-1)
2. Na žalost, ovo je istraživanje ukazalo da i u našoj školi imamo veliki broj opravdanih izostanaka. [↑](#footnote-ref-2)
3. http://ss-ilucica-trogir.skole.hr/skola/\_kolski\_kurikulum [↑](#footnote-ref-3)
4. Upitnik je konstruiran na temelju upitnika Marušić, M. (2009). Izostanci učenika s nastave. *Školski vjesnik*, 58 (3), 315-329. i Ujević, A. i sur. (2004). Uzroci i posljedice namjernog izbjegavanja nastave. *Školski vjesnik*, 53 (1-2), 5-28. [↑](#footnote-ref-4)